Steffen W. Frølund (LA), 2023-12-14:
Tak for det, formand.
Tak til mine kolleger for nogle gode ordførertaler.
Jeg skal prøve at se, om jeg kan levere en på samme niveau.
I Liberal Alliance ønsker vi, at vi når klimamålene.
Det vil jeg gerne cementere.
For det er min observation, at det sløver den parlamentariske proces helt unødigt, og så sløver det også omstillingen ude i erhvervene og på de områder, vi pålægger ekstraordinære byrder, som er større, end de burde være i forhold til den klimaeffekt, vi gerne vil opnå.
Og jeg kunne nævne i flæng: tung vejtransport, flyafgifter og i øvrigt også aftalen, hvor der skal en masse penge i kommunekasserne på baggrund af at opstille sol- og vindenergi på land.
Det var én ting.
Så er jeg bekymret for omkostningerne i det hele taget for opstillere af VE.
Jeg kan forstå, at det er omkostningsniveauer, som er mangedoblet, og her taler jeg ikke om de effekter, som kommer fra renteniveauet og inflationen generelt, men simpelt hen pålagte reguleringsmæssige byrder, som jeg ikke kan se andet end vil sætte sig i, at vi får mindre op, end vi ellers ville have kunnet.
Så det vil jeg synes vi skal kigge meget, meget nærmere på om vi kan hjælpe med at reducere.
Ned ad det spor har Liberal Alliance – det kommer på et tidspunkt efter nytår, når vi starter op igen – et par beslutningsforslag, som vi har fremsat her i Folketinget, og som kommer til behandling.
Det ene er, at vi gerne vil have, at eltilslutning i forbindelse med opstilling af VE skal kunne ske meget, meget hurtigere og meget, meget nemmere.
Det er vores observation efter dialog med branchen, at der er en meget, meget stor flaskehalsproblematik med, at der simpelt hen ikke er kapacitet til at få eltilsluttet alt det, som der bliver sat op, og som der ønskes at der bliver sat op.
Så vi har et forslag om at sætte det i udbud, hvis ikke det via alle de gængse metoder kan ordnes inden for halvandet år.
Så det synes vi er meget rimeligt.
Derudover har vi også et beslutningsforslag om at omdanne varmepumpepuljen, som har en uheldig stop and go-effekt, som bremser, at danske husstande kan omstille sig til varmepumper.
Så i stedet for rent faktisk at hjælpe varmepumpebranchen i omstillingen er det sådan noget, der bremser det.
Vi er også rigtig glade for, at vi havde et lille aftryk med i finansloven om billigere elbiler, og så synes vi, at vi skal fremme ccs
mest muligt.
Og jeg er faktisk glad for det, og jeg vil gerne anerkende regeringen for, der sker nogle ting på det område specifikt, og der synes jeg, vi skal løbe, så hurtigt vi overhovedet kan.
Så ville jeg da være et skarn, hvis ikke jeg lige nævnte, at atomkraft på COP28 har fået en plads i virkemiddelsopfordringen i den færdige aftale.
Det er sådan i grønne, grønne Danmark, at vi altså har et forbud mod et virkemiddel, som COP28, IPCC, IEA og UNECE peger på.
Det kunne jo være, det var værd at regne lidt på.
Liberal Alliance kunne sagtens se sig selv i en afgift på flytransport, men hvorfor i alverden skal der være en kobling til en ældrecheck inde i det?
Man må gerne gå ind for en ældrecheck, men det har da ikke noget med det at gøre.
Det kunne vi være blevet enige om meget, meget hurtigere, hvis ikke det behøvede at være sådan, og så kunne man blive enige med de partier, der ønsker en ældrecheck, på en anden måde, hvis der var et flertal for det.
Så med den opfordring vil jeg afslutte min taletid her.